
    Тулыс шӧр кадӧ вӧр-ваыс ышловзис юргӧмӧн да веж петасӧн. Ловзисны быдмӧгъяс, кодзувкоткаръяс, ном-геб, пу кырсь улын чутік- гагъяс, поздысисны вӧрса лэбачьяс…
   И со, ӧтчыд, гу кодь оланінысь медводдзаысь полӧмпырысь петіс шырпи. Тіралӧм босьтіс сійӧс, кор ӧскыштіс видзӧдласӧн тӧдтӧм паськыд гӧгӧрин.
«Ой-ой! кутшӧм югыд помтӧм-дортӧм мир? – пельяс чошӧдӧмӧн да нырбукӧн докйӧдлӧмӧн думыштіс шырпи. – Кутшӧм гырысь пуяс! Кутшӧм лӧсьыд дука воздух! Кутшӧм мича шылад!  Ой! А тайӧ коді?»
    Орччӧн, усъясӧн вӧрӧдӧмӧн, потёльтіс ымзӧмӧн кутшӧмкӧ сьӧд лотшак, коді весиг эз доровтчы шырпилань. Другысь син водзын пу горулысь матысмис кутшӧмкӧ ловъя дзизгысь вералысь тупыль, коді жӧдзис воздухын тытчӧ-татчӧ да увлань-вывлань дзӧрӧмӧн. А, вӧлӧмкӧ, тадзи ном-гэб гартчӧны шонді водзын.
   «И-и-и! Кутшӧм тешкодь! – чивгис шырпи дивуйтчигпыр. - Кымын быдкоя лэбалысь ме гӧгӧрын» А тайӧ коді виж рушкуа гагыс?»
   «Дзи-дзи-дзи! – лэбалысь гаг пуксис шырпи дорӧ. – Видзӧда, тэ повтӧм шырпи. А тэ тӧдан коді мэ?»
    «Ме, ме, ме…» - повзьӧмысла кутіс мӧмъявны шырпи да ёжгыльтчис турун пӧвстын.
    «Дзи-дзи-дзи! Эн пов, ме пониясӧс ог ӧбӧдит, доръя! – сёрнитіс виж гаг. – Менӧ нимтӧны чушканзіӧн. Ме некодысь ог пов и верма сідзи чушкыны, мый быдӧнлы лоас доймӧмӧн. Весиг ош меысь виччысьӧ!
    «А коді сійӧ ошкыс?» - вочасӧн юаліс шырпи.
   «Сійӧ медъён пемӧс, парма кутысь! – висьталӧс чушканзі. – Вӧр-ваын унапӧлӧс звер да лэбач олӧны, и посни, и гырысь. А пармаыс помтӧм-дортӧм! Со, вывсянь видзӧдан, и сӧмын енэжтасыс ылын тыдалӧ, а сэсся лэбан-лэбан сэтчань, кӧть кымын лун, но воштӧдчыны он вермы…»
«Пи-пи-пи! – пондіс пипсыны шырпи. – Тэныд бур, тэ борда, и став гӧгӧрин пасьталаыс тӧдса, а ме на му-светсӧ эг аддзыв да и немтор ог тӧд, кутшӧм сійӧ».
    Но, шырпилӧн элясьӧм вылӧ чушканзі сӧмын нюмыштіс да вочавидзис: «Дзи-и! Эк тэ, пони вильыш гыжгун, неважӧн на чужин, а пыр кӧсъян ӧтпыръяӧн ыджыд мир тӧдмавны. Дзи-и! Кӧть и некор эськӧ, но ме дась тэныд петкӧдлыны пармалысь гусяторъяс…»
    «Ой-йо-йо! Пи-пи! Ура! – радліс чеччалӧмӧн шырпи. – А кыдзи нӧ ми пондам гӧгӧрвоны вӧр-васӧ? Ме мудза пышъявны, а тэ борда, и ме ог вермы тэнӧ суӧдны!»
   «Дзи-и! Эн маитчы, тэ кутчысян меным мышкуӧ, и ми тэкӧд кутам лэбавны кытчӧ кӧсъям!» - ланьтӧдіс чушканзі шырпиӧс.
    «Ура! Пи-пи-пи! Эге-гей!» - бара радпырысь чеччыштіс гыжгун.
    «Медводз ме тэныд петкӧдла гулыд пожӧма ягвыв, кӧні сӧстӧм да югыд, а ӧні крепыда кутчысь!» - чушканзі дзизнитіс да лэбзьӧдіс ёртӧс путешествуйтны. Пельяс торгӧдӧмӧн, полӧмпырысь чуймӧм шырпи дивуйтчӧмӧн ногӧн чӧв видзӧдіс гӧгӧр, и сылы кажитчис, мый быттьӧ вӧтасьӧ.
    Недыр кад мысти, лэбысьяс пуксисны еджыд яла нитшка чульк вылӧ. Гӧгӧринын тыдаліны кустӧн быдмысь дзоридзалысь быдмӧгъяс, ылӧдз вераліны сорса понӧля діяс да мичаа зымвидзины великанъяс кодь пашкыр туганъяса пӧрысь пожӧм пуяс. «Со тайӧ пув чветитӧ еджыд пугаӧн, а тайӧ – чӧтлас, ылынджык пуяс улын – ежевика. Найӧ – вотӧсӧн шусьӧны и кор сӧвмӧны, зэв чӧскыдӧсь, и став вӧрса олысьыс найӧн чӧсмасьӧны, - тӧдчӧдіс чушканзі. – Весиг свежӧй яла нитшӧн кынӧм пӧткӧдӧны йӧра, кӧр, кӧч, ош, ур, вӧркань, латшӧг, кӧин – тайӧ быдмӧгын уна пӧлезнӧй белок».
     «А меным позьӧ прӧбуйтлыны яла нитш?» - другысь юаліс шырпи.
    «Быдӧнлы позьӧ, и тэныд сідз жӧ, - нюмыштіс чушканзі.
    «Ой, кутшӧмкӧ тотшкӧдӧм шы матын кыліс, - чошкӧдіс пельяс гыжгун. – Тотш! Тотш-тотш! Тотш!»
    «Дзи, а тайӧ гӧрд юра сизь, вӧрса санитар! Пу потасъясысь да кырсь пытшкысь тайӧ лэбачыс корсьӧ аслыс сёян – чутік гагъястӧ! – Чушканзі усъясӧн индіс ёртыслы войпу вылӧ, кӧні сизь зілис. – Но, миян ӧні пӧра сьӧд вӧр пытшкӧ гӧсти лэбны. Кутчысь крепыда! Дзи-дзи-дзи!»
   Регыд путешественникъяс воштӧдчисны сорса козъяинӧ да пуксисны важся пӧрӧм пу вылӧ. Гӧгӧринса тшӧкыд козъя шебрас улын ӧвтіс сир дукӧн да чеччалісны шонді кӧчъяс. Ф-ы-р-р-р! Кытыськӧ пыр орччӧн пуксис лэбалысь сьӧд сюра гаг: «Чолӧм, ёртъяс!»
   «Чолӧм!» - вочавидзисны чушканзі да шырпи.
   «Кывлінныд выльтор?» - сюръяс вӧрӧдӧмӧн тэрмасис висьтавны вӧвлӧмтор йылысь сюра гаг.
  - Талун асывводзын латшӧг да ош тайкӧ эз косясьны ас костын. Вӧлӧмкӧ да, горш латшӧг гусялӧма ошлысь прӧмыс дзебасінысь. Вӧр пасьтала дыр на кыліс эргӧм да равзӧм. Став мукӧд зверыс дзебсисны, и сӧмын ракаяс карксьӧмӧн ӧніяӧдз сералӧны».
   «А ме некодысь ог пов! Эге-гей!» - шырпи пайкнитіс бӧжнас да уйкнитіс коръя турун пытшкӧ. Сэсся пышъялыштӧм бӧрын кайис сісь мыр вылӧ и падмис, быттьӧ кынмис – паныд мыльк сайысь мыччысис кутшӧмкӧ уска  пемӧслӧн рыжӧй нырбук. Повзьӧмысла тарзьӧм босьтіс гыжгунӧс. Бур, мый чушканзі пыр казяліс ӧпаснӧйтор да веськыда уськӧдчис пашкыр бӧжа звер вылӧ. 
   «Дзи-дзи!» - чушкӧм стӧча артмис кыйӧдчысь мудер ручлы нырӧ, мыйысь сійӧ гораа няргӧмӧн клысьнитіс пуяс сайӧ да вошис син улысь.
    Шырпи аттьӧаліс ёртсӧ сывйыштӧмӧн да шуис: «Тэ менам мездысь и медся веськыд ёрт!»
   Тадзи помассис медводдза путешествие шырпилӧн чушканзікӧд. А кор нин бӧр гортлань найӧ лэбины, гыжгун лӧсьӧдіс ичӧтик кывбур:
«Шырпи чушканзікӧд
Лэбалӧны вӧрын.
Налӧн крепыд йитӧд,
Гортныс парма шӧрын!»
   И ӧніяӧдз ёртасьӧны янсавлытӧм ёртъяс. Та вӧсна пыр позяс казявны вӧраинысь, кӧні кылӧ «Дзи-дзи!», сэні жӧ и «Пи-пи!»

